Hans Andersen (V), 2014-04-08:
Tak for det.
Da Venstres ordfører, fru Jane Heitmann, ikke kan være til stede i dag, skal jeg læse følgende op: I dag skal vi førstebehandle lov om solarier.
Danmark ligger på en trist førsteplads, når det gælder antallet af registrerede kræfttilfælde hos unge kvinder mellem 15 og 39 år, ligesom Danmark har den fjerdestørste forekomst af nye tilfælde af modermærkekræft pr. 100.000 indbyggere.
Det er triste tal.
Lovgivningsmæssige initiativer kan forhåbentlig vende udviklingen og knække kurven for hud- og modermærkekræft.
Undersøgelser tilbage fra 2010 foretaget af Sikkerhedsstyrelsen har vist, at der er problemer i solariebranchen, som sætter forbrugersikkerheden under pres.
Det drejer sig f.eks. om solarier, hvor uv-strålingen er for høj i forhold til den maksimalt anbefalede udstrålingsgrænse.
Arbejdsgruppen er kommet med en lang række anbefalinger, hvoraf størstedelen er tænkt ind i lovforslaget her.
Jeg vil gerne her kommentere et par af tiltagene kort.
For os er det væsentligt, at man som forbruger kan foretage et oplyst valg.
Det giver også god mening, at solcentre fremover skal registreres.
Det vil give myndighederne bedre muligheder for at føre tilsyn med f.eks. styrken i de rør, som der også med lovforslaget her stilles skrappere krav til.
Sidst, men ikke mindst, er det væsentligt, at bødestørrelserne for forseelser har en størrelse, så de også har en reel præventiv effekt.
Jeg har noteret mig, at der foreligger positive høringssvar fra Dansk Solarie Forening, ligesom jeg har noteret mig de ønsker, som bl.a. Kræftens Bekæmpelse, Forbrugerrådet og Børnerådet har, for så vidt angår aldersbegrænsning for brug af solarier.
Netop aldersbegrænsning for brug af solarier har tidligere været et udtalt ønske fra bl.a. Socialdemokraterne.
Jeg er derfor meget overrasket over, at aldersbegrænsning ikke indgår i lovforslaget.
Den tidligere sundhedsminister, fru Astrid Krag fra SF, nåede netop på en af hendes sidste dage som minister under en mundtlig besvarelse af et § 20-spørgsmål i Folketingssalen at forklare, at man i regeringen læner sig op ad de tal, som viser, at færre og færre unge bruger solarier, hvorfor en aldersbegrænsning er overflødig.
Det synspunkt deler jeg, ligesom jeg umiddelbart rent praktisk har svært ved at få øje på en model, som kan sikre, at det kun er 18-årige og derover, som lægger sig under rørene.
For os i Venstre er det afgørende, at forældrene også tager ansvar på sig i forhold til de unge og sammen får taget snakken om, hvad der er sundt og usundt, også når det gælder brug af solarier.
Lovforslaget her lægger op til træning og uddannelse af personalet i bemandede solcentre.
Vi vil fra Venstres side under udvalgsbehandlingen spørge ind til de standarder, som personalet skal uddannes efter, ligesom vi vil spørge ind til, hvorvidt lovforslaget falder i tråd med EU-rettens krav om minimumsharmonisering på solarieområdet.
For os i Venstre er det afgørende, at vi ikke overimplementerer f.eks. produktsikkerhedsdirektivet, og jeg skal da heller ikke her fra talerstolen undlade at bede ministeren om at oplyse, om der er tale om en overimplementering af visse elementer her i lovforslaget.
Vi er fra Venstres side positive, men har som nævnt et par forhold, vi gerne vil have afklaret under udvalgsbehandlingen.